Aarne Ermus - Vikipeedia, vaba entsüklopeedia

# Aarne Ermus

### Allikas: Vikipeedia

Aarne Ermus (sündinud 14. aprillil 1966 Abja-Paluojal) on Eesti sõjaväelane, aastast 1999 kolonelleitnant. Aastatel 1996–2007 töötas ta eri ametikohtadel Kaitsejõudude Peastaabis, olles 2000–2002 ka selle ülem. Alates 1. augustist 2007 on ta Kaitseväe Ühendatud Õppeasutuste ülem.

## [redigeeri] Elulugu

### [redigeeri] Haridus

Aarne Ermus lõpetas 1984. aastal Karksi-Nuia Keskkooli ja jätkas õpinguid Venemaal Omskis Kõrgemas Juhtivkoosseisu Sõjakoolis. Hiljem on ta ennast täiendanud Ameerika Ühendriikide Armee Juhtimis- ja Staabikolledžis (aastatel 1998–1999) ja Soome Maakaitse Kõrgkoolis Eesti riigikaitse kõrgema juhtkonna erikursustel (aastatel 1999–2000).

### [redigeeri] Teenistus Nõukogude armees

Omski Sõjakooli lõpetamise järel oli Aarne Ermus esmalt motolaskurrühma ülem Kaug-Idas. Sealt viidi ta 1989. aastal üle 31. tankidiviisi luurepataljoni, mis paiknes algul Tšehhoslovakkias, hiljem Venemaal Gorki oblastis. Selles pataljonis teenis ta luurerühma ülemana.

### [redigeeri] Teenistus Eesti armees

Seoses Eesti iseseisvumisega pöördus Aarne Ermus 1991. aastal tagasi kodumaale ja ühines kaitseväega, teenides algul Kaitsejõudude Peastaabi operatiivosakonna peaspetsialisti ametikohal.

Aastatel 1992–1996 oli ta seotud Kuperjanovi Üksik-jalaväepataljoniga, teenides selles üksuses eri ametikohtadel: kompaniiülema, staabiülema ja lõpuks aastast 1994 ka kogu pataljoni ülemana. Aastal 1992 omistati talle leitnandi ja aastal 1993 kapteni auaste.

Aastal 1996 ülendati Aarne Ermus majoriks ja viidi üle Kaitsejõudude Peastaabi teenistusse. Seal töötas ta operatiivosakonnas, olles planeerimisgrupi, operatiivjaoskonna ja planeerimisjaoskonna ülem. Aastal 1999 omistati talle kolonelleitnandi auaste ja temast sai Kaitsejõudude Peastaabi ülema kohusetäitja. 2000. aastast 2002. aastani oli kolonelleitnant Ermus Kaitsejõudude Peastaabi ülem ja seejärel viis aastat operatiivülem.

2007. aastal valiti ta kaitseväe juhatajaks nimetatud Ants Laaneotsa asemel Kaitseväe Ühendatud Õppeasutuste uueks ülemaks. Tema volitused sellel ametikohal jõustusid 1. augustil 2007.

## [redigeeri] Autasud

- Kotkaristi ordeni IV klass (veebruar 1997)
- Mälestusmedal "10 aastat taastatud kaitseväge"

## [redigeeri] Isiklikku

Aarne Ermus on abielus. Tal on abikaasa Merlega poeg Arik-Andre.

Aarne Ermus oli filmi "Nimed marmortahvlil" sõjaline konsultant.

## [redigeeri] Välislingid

- Elulookirjeldus Eesti Kaitseväe lehel
- Kaitseväe Ühendatud Õppeasutuste uueks juhiks saab Aarne Ermus. Postimees, 26. juuli 2007.

Välja otsitud andmebaasist "http://et.wikipedia.org../../../a/a/r/Aarne_Ermus_f1b2.html"

Kategooriad: Eesti sõjaväelased | Sündinud 1966

##### Views

- Artikkel
- Arutelu
- Viimane redaktsioon

##### Otsi